**Broj: 711-I-1248-P-108-19/20-04-17**

Zagreb, 6. ožujka 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Martina Baričevića, općinskog načelnika Općine Jasenice,** na 81. sjednici, održanoj 6. ožujka 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Martina Baričevića, općinskog načelnika Općine Jasenice, zbog moguće povrede članka 18. stavka 1. ZSSI-a, koja proizlazi iz propusta dužnosnika da pravodobno obavijesti Povjerenstvo o poslovnom odnosu između Općine Jasenice i obrta Bonaca, obrt za ugostiteljstvo, u vlasništvu …………………., dužnosnikova sina, koji je nastao izdavanjem koncesijskog odobrenja od 4. ožujka 2019.g. na temelju kojeg je navedeni obrt stekao pravo obavljanja djelatnosti ugostiteljstva i trgovine na mikrolokaciji Maslenica – Nova plaža do 31. prosinca 2023.g..**
2. **Poziva se dužnosnik Martin Baričević da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, te na ostale navode iz obrazloženja ove odluke.**

Obrazloženje

U Povjerenstvu je dana 29. ožujka 2019.g. zaprimljena neanonimna prijava mogućeg sukoba interesa podnesena protiv dužnosnika Martina Baričevića, općinskog načelnika Općine Jasenice, pod brojem 711-U-1422-P-108/19-01-3 povodom kojeg se vodi predmet pod brojem: P-108/19.

U navedenoj prijavi se u bitnome navodi da je navedeni dužnosnik svojem sinu omogućio koncesiju za ugostiteljski obrt na novouređenoj plaži u Maslenici te da je ista plaža trebala biti namijenjena invalidima zbog pristupa u more, što sada onemogućava navedeni ugostiteljski objekt. Predlaže se pokrenuti postupak radi utvrđenja sukoba interesa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Martin Baričević povodom obnašanja dužnosti općinskog načelnika Općine Jasenice obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupne podatke obrtnog registra te je utvrdilo da je pod matičnim brojem obrta 97966711 upisan poslovni subjekt obrt BONACA, obrt za ugostiteljstvo, vl. ………………………………………………………..

Također, zatraženo je očitovanje od Općine Jasenice dopisom Broj: 711-I-745-P-108/19-02-17 od 2. travnja 2019.g. na okolnosti tko u pravnom režimu koncesije obavlja ugostiteljsku djelatnost na dijelu novouređene plaže u Maslenici, tko je i u kojem postupku donio odluku o tome, zajedno sa dostavom cjelokupne dokumentacije koja se odnosi na taj postupak. Istim je dopisom Općina Jasenice pozvana očitovati se je li ranije na tom području netko obavljao ugostiteljsku djelatnost i u kojem pravnom režimu te jesu li, kada i na čiju inicijativu mijenjani ili dopunjavani opći akti (prostorni planovi, planovi upravljanja pomorskim dobrom i dr.) Općine Jasenice kojima se predviđa obavljanje navedene djelatnosti na tom području, s dokumentacijom o istome.

Na zahtjev Povjerenstva, Općina Jasenice očitovala se dopisom, KLASA: 008-04/19-01/02, URBROJ: 2198/21-03-19-2 od 9. travnja 2019.g. u kojem se navodi da se ne radi o pravnom režimu koncesiji, već o koncesijskom odobrenju. Nadalje se navodi da je Vijeće za davanje koncesijskih odobrenja na pomorskom dobru Općine Jasenice (u daljnjem tekstu: Vijeće) krajem veljače i početkom ožujka 2019.g. zaprimilo dva zahtjeva za dodjelu koncesijskog odobrenja na pomorskom dobru. Zahtjeve je zaprimio član Vijeća za davanje koncesijskih odobrenja Općine Jasenice Frane Baričević, zapisničar na sjednicama Vijeća, a obzirom da je utvrdio da je jedan zahtjev podnio sin općinskog načelnika dužnosnika Martina Baričevića, koji obavlja i funkciju predsjednika Vijeća za davanje koncesijskih odobrenja na pomorskom dobru Općine Jasenice, o istom je obavijestio navedenog dužnosnika. Ističe da je slijedeći radni dan dobio od općinskog načelnika izjavu o povlačenju iz postupka dodjele koncesijskog odobrenja.

Također, navodi se da je potom na svojoj 6. sjednici održanoj dana 28. veljače 2019.g. Vijeće rješavalo o dva zaprimljena zahtjeva, među kojima je bio i zahtjev Luke Baričevića iz Maslenice, a radilo se o zahtjevu za obavljanje djelatnosti ugostiteljstva i trgovine. Oba zahtjeva su jednoglasno riješena pozitivno te se napominje da je Vijeće svaki put u dosadašnjim postupcima donosilo pozitivna rješenja za dodjelu koncesijskog odobrenja na pomorskom dobru, jer su svi zahtjevi bili sukladni Planu upravljanja pomorskim dobrom.

Iznosi se da Općina Jasenice niti jedne godine ne raspisuje javni natječaj za dodjelu koncesijskih odobrenja, već se zahtjevi zaprimaju od početka tekuće godine pa do početka turističke sezone te je na Novoj plaži u Tunjaricama konstantno bilo planirano izdavanje dva rješenja za djelatnost ugostiteljstva i trgovine, što je vidljivo u Planu upravljanja pomorskim dobrom Općine Jasenice od 2016.g. - 2019.g. Navodi se kako se Plan upravljanja donosi i potvrđuje svake godine te se radilo uglavnom o manjim izmjenama i da nitko nikada osobno nije zatražio izmjene, već da su planovi donijeti krajem tekuće godine za slijedeću godinu na temelju kontrole zaprimljenih prošlogodišnjih zahtjeva, odnosno sukladno prostornim mogućnostima za razvoj turizma kao i da se doneseni Plan upravljanja pomorskim dobrom tijekom godine nikad nije mijenjao. Naglašava se da su do danas na predmetnom lokalitetu u nekoliko navrata bili podneseni zahtjevi za razne djelatnosti, i da su svi odobreni, ali nitko nije započeo s obavljanjem djelatnosti zbog troškova infrastrukturnih priključaka, posebice cijene priključka električne energije.

Očitovanju prileži Zahtjev za davanje koncesijskog odobrenja za obavljanje djelatnosti na morskoj obali, unutrašnjim morskim vodama i teritorijalnom moru Republike Hrvatske od 22. veljače 2019.g. upućen Vijeću za davanje koncesijskog odobrenja Općine Jasenice, podnesen od strane …………….., vl. Bonaca, obrta za ugostiteljstvo, Jesenice, Maslenica, naziv djelatnosti ugostiteljstvo i trgovina, na mikrolokaciji Maslenica – Nova plaža, kiosk površine 12 m2 i pripadajuća terasa objekta površine 50 m2 i rokom traženja odobrenja od pet godina, rješenje o upisu navedenog obrta kod nadležnog Ureda državne uprave u Zadarskoj županiji od 25. veljače 2019.g. koji se vodi pod matičnim brojem obrta 97966711, vl. ………………… te obrtnica vlasnika obrta ………… s datum upisa u Obrtni registar od 25. veljače 2019.g., zahtjev za izdavanje rješenja o Tipskom projektu višenamjenskog kioska tip Emaus 4 x 3od 28. lipnja 2015.g., izrađen od trgovačkog društva Emaus L.S. j.d.o.o. iz Jastrebarskog i upućen Ministarstvu graditeljstva i prostornog uređenja, te izjavadužnosnika Martina Baričevića koju je dao u svojstvu predsjednika Vijeća u kojoj navodi da dužnosnik neće biti nazočan na sjednici Vijeća na kojoj se bude rješavalo o zahtjevu predmetnog obrta u vlasništvu njegova sina kao i na bilo koji drugi način neće sudjelovati u postupku rješavanja navedenog zahtjeva te je istom za svog zamjenika i predsjedavajućeg sjednice imenovao člana Vijeća Šimu Marunu.

Očitovanju prileži i dopis Općine Jasenice, Vijeća za davanje koncesijskog odobrenja od 4. ožujka 2019.g. upućen nadležnom upravnom odjelu Zadarske županije za tri mikrolokacije, među kojima je Nova plaža u Maslenici, kojim se traži potvrda da od strane Zadarske županije na istima neće biti pokrenut postupak koncesioniranja, potvrda Zadarske županije od 15. ožujka 2019.g. da do kraja 2023.g. neće biti pokrenut takav postupak, Zapisnik sa 6. sjednice Vijeća održane dana 28. veljače 2019.g., na kojoj nije bio nazočan predsjednik Vijeća Martin Baričević te su bila prisutna dva člana Vijeća neposredno, dva člana Vijeća su sudjelovala telefonski, a predsjedavajući Šime Marina izvijestio je ostale članove da predsjednik Vijeća Martin Baričević neće biti prisutan, jer je zahtjev za koncesijsko odobrenje podnio član njegove obitelji, dok iz Zapisnika proizlazi da je jednoglasno dano koncesijsko odobrenje na rok od 5 godina, s predloženom paušalnom naknadom od 9.000,00 kn za montažni objekt do 12 m2 te 300,00 kn po m2 za pripadajuću terasu, odnosno 15.000,00 kn za 50 m2, prema zahtjevu navedenog obrta u vlasništvu ………………., kao i da se na toj sjednici odlučivalo o ukupno dva zahtjeva, pri čemu se zahtjev drugog poslovnog subjekta odnosio na drugu mikrolokaciju (obadva zahtjeva su pozitivno riješena), te koncesijsko odobrenjeza obavljanje navedene djelatnosti izdano na vremensko razdoblje od 4. ožujka 2019.g. do 31. prosinca 2023.g.

Priložen je i Godišnji plan upravljanja pomorskim dobrom na području Općine Jasenice za 2016.g. koji je dana 11. prosinca 2016.g. donio dužnosnik Martin Baričević, kojim se na mikrolokaciji Maslenica – nova plaža predviđaju 3 lokacije za djelatnost ugostiteljstva i trgovine, Godišnji plan upravljanja pomorskim dobrom na području Općine Jasenice za 2017.g. koji je dana 28. prosinca 2016.g. donio dužnosnik Martin Baričević, kojim se na mikrolokaciji Maslenica – nova plaža predviđaju 3 lokacije za djelatnost ugostiteljstva i trgovine, Godišnji plan upravljanja pomorskim dobrom na području Općine Jasenice za 2018.g. koji je dana 29. prosinca 2017.g. donio dužnosnik Martin Baričević, kojim se na mikrolokaciji Maslenica – nova plaža predviđaju 3 lokacije za djelatnost ugostiteljstva i trgovine, potvrda Zadarske županije od 19. siječnja 2018.g. kojom se potvrđuje da je Godišnji plan upravljanja pomorskim dobrom na području Općine Jasenice za 2018.g. u skladu s Planom upravljanja pomorskim dobrom na području Zadarske županije za 2018.g., Godišnji plan upravljanja pomorskim dobrom na području Općine Jasenice za 2019.g. koji je donio dužnosnik Martin Baričević, kojim se na mikrolokaciji Maslenica – nova plaža predviđaju 3 lokacije za djelatnost ugostiteljstva i trgovine, potvrda Zadarske županije od 25. siječnja 2019.g. kojom se potvrđuje da je Godišnji plan upravljanja pomorskim dobrom na području Općine Jasenice za 2019.g. u skladu s Planom upravljanja pomorskim dobrom na području Zadarske županije za 2019.g., Zapisnik sa 3. sjednice Vijeća od 3. ožujka 2016.g. na kojoj je bio prisutan dužnosnik Martin Baričević, predsjednik Vijeća i na kojoj se raspravljalo o zahtjevu za dodjelu koncesijskog odobrenja podnesenog od obrta „Maritimo“, vl. Hrvoja Kneževića za mikrolokaciju nova plaža „Tunjarice“ u naselju Maslenica te je ista dodijeljena na razdoblje od jedne godine.

Uvidom u izvješća o imovinskom stanju koje je dužnosnik Martin Baričević podnosio Povjerenstvu, utvrđeno je da dužnosnik ima sina ………., za kojeg je usporedbom s podacima nadležnog obrtnog registra utvrđeno da je vlasnik obrta Bonaca, obrta za ugostiteljstvo.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 3. ZSSI-a propisano je da se poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. c) ZSSI-a propisana je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Člankom 18. stavkom 2. ZSSI-a propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom.

Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz članka 18. stavka 1. ZSSI-a, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Mjerodavno pravo za davanja koncesijskog odobrenja na pomorskom dobru je Uredba o postupku davanja koncesijskog odobrenja na pomorskom dobru („Narodne novine“ broj 36/04., 63/08., 133/13. i 63/14.). Člankom 2. stavkom 1. navedene Uredbe propisano je da se za svaki grad/općinu na čijem području postoji pomorsko dobro osniva Vijeće za davanje koncesijskog odobrenja koje prema stavku istog članka daje koncesijsko odobrenje za obavljanje djelatnosti na pomorskom dobru, koje ne isključuje niti ograničuje opću upotrebu pomorskog dobra. Prema članku 6. Uredbe zahtjev za davanje odobrenja podnosi se Vijeću za davanje koncesijskog odobrenja, putem grada/općine, a Vijeće imenuje gradsko/općinsko vijeće i čine ga predsjednik i četiri člana, koji su predstavnici slijedećih tijela, i to predstavnik grada/općine na čijem se području osniva Vijeće (tri predstavnika), predstavnik županijskog upravnog tijela nadležnog za poslove pomorstva te predstavnik lučke kapetanije/ispostave koje gradskom/općinskom vijeću predlažu čelnici istih tijela. Istom Uredbom propisana je naknada za koncesijsko odobrenje prema Jedinstvenom popisu djelatnosti navedenom Uredbom, te je određena po sredstvu (brodica na motorni pogon, suncobran isl.), obračunskoj jedinici (po komadu, po metru dužine) te po turističkim razredima od A do D u određenom rasponu.

Prema članku 7. stavcima 1. i 2. iste Uredbe podnositelj zahtjeva za davanje odobrenja može biti svaka pravna ili fizička osoba registrirana za obavljanje djelatnosti za koju traži odobrenje. Zahtjev za davanje odobrenja podnosi se Vijeću na tiskanom obrascu, koji čini sastavni dio Uredbe kao Prilog 2. i Prilog 3. prema članku 8. Uredbe prilikom rješavanja temeljem zahtjeva, Vijeće je dužno utvrditi je li zahtjev usklađen s godišnjim planom upravljanja pomorskim dobrom, a prema članku 9. Uredbe na temelju provedenog postupka Vijeće daje odobrenje na vremenski rok do najviše 5 (pet) godina, a rok se određuje na kalendarske (nedjeljive) godine.

Polazeći od navoda iz predmetne prijave, Povjerenstvo je uvidom u očitovanje Općine Jasenice i zaprimljenu dokumentaciju utvrdilo da je Vijeće Općine Jasenice na zahtjev obrta u vlasništvu dužnosnikova sina ………………, Bonaca, obrt za ugostiteljstvo, koji se smatra poslovnim subjektom u smislu članka 4. stavka 4. ZSSI-a, odlučilo na svojoj 6. sjednici održanoj dana 28. veljače 2019.g. o dodjeli koncesijskog odobrenja navedenom poslovnom subjektu. Na navedenoj sjednici odlučivalo se o dva zahtjeva za dodjelu koncesijskog odobrenja, s time da se zahtjev drugog podnositelja nije odnosio na istu mikrolokaciju za koju je zahtjev podnio predmetni obrt. Dužnosnik Martin Baričević svake je godine donosio godišnji plan upravljanja pomorskim dobrom kojim su planirane mikrolakacije obavljanja djelatnosti te kojim tijekom godina nije povećavan broj istih za pojedine djelatnosti. Obavljanje djelatnosti na temelju dodijeljenog koncesijskog odobrenja smatra se poslovnim odnosom u smislu članka 4. stavka 3. ZSSI-a između tijela javne vlasti i poslovnog subjekta.

Poslovni subjekt u vlasništvu dužnosnikova sina, člana njegove obitelji iz članka 4. stavka 2. ZSSI-a, smatra se s dužnosnikom interesno povezanom osobom u smislu članka 4. stavka 5. ZSSI-a.

Sukladno odredbama navedene Uredbe, za područje svake jedince lokalne samouprave na čijem području postoji pomorsko dobro osniva se Vijeće za davanje koncesijskog odobrenja, kao nadležno tijelo za davanje koncesijskog odobrenja za obavljanje djelatnosti na pomorskom dobru.

Dužnosnik Martin Baričević koji je povodom obnašanja dužnosti općinskog načelnika Općine Jasenice predsjednik Vijeća Općine Jasenice, nije bio nazočan na toj sjednici Vijeća jer ga je član Vijeća obavijestio da je jedan zahtjev podnio obrt u vlasništvu dužnosnikova sina te je dužnosnik potom podnio izjavu svim članovima Vijeća da neće na bilo koji način sudjelovati u postupku dodjele koncesijskog odobrenja u kojem se odlučuje o tom zahtjevu, jer da bi tada odlučivao o ostvarivanju prava na obavljanje djelatnosti navedenog obrta. Na temelju koncesijskog odobrenja Vijeća Općine Jasenice isti je poslovni subjekt stekao pravo obavljanja djelatnosti ugostiteljstva i trgovine, na mikrolokaciji Maslenica – Nova plaža, i to za kiosk površine 12 m2 i pripadajuću terasu površine 50 m2 na rok od pet godina, za što je obvezan platiti ukupan godišnji iznos naknade od 24.000,00 kn.

Obzirom da dužnosnik nije odlučivao o nastanku navedenog poslovnog odnosa, ne postoje okolnosti koje bi u toj situaciji upućivale na moguću povredu članka 7. stavka 1. podstavka c) ZSSI-a.

Međutim, utvrđeno je da je izdavanjem koncesijskog odobrenja od 4. ožujka 2019.g. nastao poslovni odnos između Općine Jasenice, u kojoj dužnosnik Martin Baričević obnaša dužnost općinskog načelnika, i obrta Bonaca, obrt za ugostiteljstvo, vl. …………….., za obavljanje navedene djelatnosti na mikrolokaciji Maslenica – Nova plaža, za razdoblje do 31. prosinca 2023.g., i to bez da je dužnosnik o tome pravodobno obavijestio Povjerenstvo.

Navedeni propust imenovanog dužnosnika da pravovremeno obavijesti Povjerenstvo o stupanju u poslovne odnose Općine Jasenice, kao tijela u kojem dužnosnik obnaša javnu dužnost, i obrta u vlasništvu njegova sina, upućuje ne moguću povredu članka 18. stavka 1. ZSSI-a te je odlučeno kao u točki I. izreke ove Odluke.

Sukladno članku 39. stavku 3. ZSSI-a, poziva se dužnosnik Martin Baričević da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže. Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Martin Baričević, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana